钦定古今图书集成/理学汇编/文学典/第167卷 > 《徐师曾文体明辩》 > 《为文武百僚等请造神武颂碑表》
## 钦定古今图书集成/理学汇编/文学典/第167卷 > 《徐师曾文体明辩》 > 《为文武百僚等请造神武颂碑表》

宋之问

臣某等闻：“行至公者，莫先于发挥茂寔；垂不朽者，不
若于刊纪洪名。”伏惟应天神圣皇帝陛下一德披图，
五精乘运，先天地而利用，依鬼神以制法，无思不服，
有感必通。日者变起心膂，祸生肘腋，弄兵指阙，敢忘
下济之恩；犯门斩关，遂激上灵之愤。陛下近幸元武，
傍顾紫微，凤翔而枭獍失图，龙见而鲸鲵就戮。顺天
翊圣皇后配干积德，从帝君尊，佐莫大之英猷，参非
常之妙略，亲纡宝思，式颂元猷。椒掖之文，久垂河汉；
甘泉之石，已入京都。伏惟陛下卑奉圣躬，谦保神器，
惜其国用，念彼人艰，有命且停，含灵失望。臣等容光
寿域，窃位明朝，不蚕而衣，无裨尘露；不耕而食，有负
灵祇。陛下寝有道之丰碑，臣等享无功之厚禄，亭育
虽广，何所自容？且天惠不可以阙书，神功不可以久
寂。臣等请各减所俸，以敕殊休。庶同子来成之匪日。
无任光开垂裕之至。